OpenLLM-France/wikimedia huggingface dataset:
# Rafael Repullo Labrador

Rafael Repullo Labrador (Valencia (Veneçuela), 11 de gener de 1955) és un economista espanyol, d'origen veneçolà, director del Centre d'Estudis Monetaris i Financers des de la seva creació i Premi Rei Jaume I d'Economia en 2010.
En 1976 es va llicenciar en economia a la Universitat Complutense de Madrid amb premi extraordinari, en 1980 va obtenir un màster en econometria i economia matemàtica i en 1984 es doctorà en economia a la London School of Economics amb la tesi “Equilibrium and Efficiency in Economies with a Sequence of Markets. Ha estat professor ajudant a la Universitat Complutense de Madrid (1977-1978) i a la London School of Economics (1980-1981), lector del departament d'economia a la London School of Economics (1981-1986) i des de 1987 professor d'economia i director del Centre d'Estudis Monetaris i Financers (CEMFI). També és director del màster en Economia i Finances que organitza el CEMFI amb la Universitat Internacional Menéndez Pelayo. També és membre de l'Econometric Society i codirector del programa d'economia financera del Centre for Economic Policy Research (CEPR).
Ha estat membre Houblon-Norman del Banc d'Anglaterra, i ha ocupat càrrecs visitants al Banc Central Europeu, el Consell de la Reserva Federal, el Banc de la Reserva Federal de Minneapolis, el Banc de la Reserva Federal de Nova York, la London School of Economics i a les Universitats de Tel-Aviv, Princeton i Pennsylvania. També està vinculat a FEDEA, de la que n'és membre del seu comitè científic.
En 2010 fou guardonat amb el Premi Rei Jaume I d'Economia per ser un dels millors especialistes espanyols en els problemes de la banca i sobre altres aspectes dels mercats financers i de la seva regulació.

## Referències

* ↑ «Registre d'autoritat de la BNFː Repullo, Rafael (1955-....)». Biblioteca Nacional de França. [Consulta: 9 agost 2016].
* ↑ «Audiencia a una representación de participantes en el primer Seminario Internacional sobre Educación y Políticas Educativas». Casa de S.M. el Rey, 14-11-2011. [Consulta: 9 agost 2016].
* ↑ «Premios Rey Jaime I 2016». Generalitat Valenciana. Fundación Valenciana de Estudios Avanzados. [Consulta: 9 agost 2016].
* ↑ Currículum Vitae al web del CEMFI
* ↑ La entidad también premia la excelencia financiera de la CNMC y el Instituto Valenciano de Investigaciones Económicas Arxivat 2016-07-26 a Wayback Machine. Economía Digital, 13 d'octubre de 2014
* ↑ Biografia al web del CEMFI
* ↑ Rafael Repullo Arxivat 2017-06-09 a Wayback Machine. al web de l'ECGI
* ↑ FEDEA a asturiasemanal.es
* ↑ Rafael Repullo: más sabio que el rey Salomón a nadaesgratis.es, blog vinculat a Fedea
* ↑ Moneo, Mir Pallardó, Martín Neira, Bascompte y Repullo, premios Rey Jaime I 2010, ABC, 8 de juny de 2010
* ↑ El economista Repullo recibe con "sorpresa y humildad" el Premio Rey Jaime I a invertia.com, 8 de juny de 2010
# Tucker: l'home i el seu somni

Tucker: l'home i el seu somni (títol original: Tucker: The Man and His Dream) és una pel·lícula estatunidenca dirigida per Francis Ford Coppola, estrenada el 1988. Ha estat doblada al català.

## Argument

El 1948, el jove enginyer estatunidenc Preston Tucker concep un automòbil revolucionari que bateja amb el seu nom. L'èxit previsible posa en marxa un contraatac immediat dels tres grans constructors, General Motors, Chrysler i Ford, per matar el projecte en el seu inici. Però Tucker és decidit a no deixar-se impressionar i a realitzar el seu somni: ha de realitzar absolutament cinquanta exemplars del seu cotxe perquè aquest existeix de fet.

## Comentari

Amb un tema de Frank Capra, Coppola realitza potser una de les seves pel·lícules més boniques. Posa en el personatge de Tucker una forta marca autobiogràfica, s'hi identifica, Ell mateix havia somiat conquerir Hollywood al cap del seu estudi American Zoetrope. El seu amic George Lucas, enamorat dels cotxes, va fer de coguionista i va produir el projecte.

## Repartiment

* Jeff Bridges: Preston Thomas Tucker
* Joan Allen: Vera Tucker (Fuqua)
* Martin Landau: Abe Karatz / la veu de Walter Winchell a la radio
* Frederic Forrest: Eddie Dean
* Mako Iwamatsu: Jimmy Sakuyama
* Elias Koteas: Alex Tremulis
* Christian Slater: Junior Tucker
* Nina Siemaszko: Marilyn Lee Tucker
* Anders Johnson: Johnny Tucker
* Corin Nemec: Noble
* Marshall Bell: Frank
* Jay O. Sanders: Kirby, l'advocat de Tucker
* Peter Donat: Kerner, el procurador
* Dean Goodman: Bennington / la veu de Drew Pearson
* John X. Heart: L'agent de Ferguson

## Al voltant de la pel·lícula

* George Lucas i Francis Ford Coppola posseeixen cadascú d'ells 51 cotxes Tucker.

## Premis
### Premis

* BAFTA a la millor direcció artística 1989
* Globus d'Or al millor actor secundari per Martin Landau 1989

### Nominacions

* Oscar al millor actor secundari per Martin Landau
* Oscar a la millor direcció artística per Dean Tavoularis i Armin Ganz
* Oscar al millor vestuari per Milena Canonero
* Millor Banda original als Premis Grammy.

## Referències

* ↑ «Tucker: The Man and His Dream». esadir.cat.
* ↑ «Tucker: The Man and His Dream». The New York Times.
# Ienisseisk

Ienisseisk (rus: Енисейск) és una ciutat de Sibèria a Rússia al krai de Krasnoiarsk, es troba a la riba del riu Ienissei. L'any 2010 tenia 18.769 habitants.

## Història

Ienisseisk es va fundar l'any 1619 com a ciutat fortificada. Va tenir un paper important en la colonització russa de la Sibèria oriental durant els segles XVII i XVIII. Va esdevenir menys important quan el traçat del ferrocarril transsiberià va anar més cap al sud. El seu centre urbà antic ha estat proposat com a Patrimoni de la Humanitat per les autoritats russes.

## Clima

Ienisseisk té un clima continental, la temperatura mitjana anual és de -1,7 °C, la del mes de gener és de -21,6 i la de juliol de 18,5 °C. L'hivern (amb temperatures mitjanes per sota dels 0 °C9 dura d'octubre a abril. Les precipitacions mitjanes anuals són de 337,4 litres sent el màxim a l'estiu (agost 70,8 litres) i el mínim a l'hivern (març 17,2 litres).
Paràmetres climàtics mitjans de Ienisseisk :
| Mes | Gen. | Feb. | Mar. | Abr. | Mai. | Jun. | Jul. | Ago. | Set. | Oct. | Nov. | Des. | Anual |
| Temperatura màxima registrada °C (°F) | 2,9 (37,2) | 6,9 (44,4) | 16,5 (61,7) | 27,0 (80,6) | 32,3 (90,1) | 35,1 (95,2) | 34,7 (94,5) | 33,6 (92,5) | 29,2 (84,6) | 21,1 (70) | 9,6 (49,3) | 6,1 (43) | 35,1 (95,2) |
| Temperatura mínima registrada °C (°F) | −50,5 (−58,9) | −49,9 (−57,8) | −39,3 (−38,7) | −35,6 (−32,1) | −12,5 (9,5) | −3,5 (25,7) | 2,1 (35,8) | −2,7 (27,1) | −7,9 (17,8) | −26,1 (−15) | −42,8 (−45) | −48,4 (−55,1) | −50,5 (−58,9) |
| Temperatura diària màxima °C (°F) | −16,3 (2,7) | −11,4 (11,5) | −1,8 (28,8) | 6,2 (43,2) | 15,0 (59) | 22,4 (72,3) | 25,0 (77) | 21,4 (70,5) | 13,4 (56,1) | 3,8 (38,8) | −7,0 (19,4) | −13,6 (7,5) | 4,8 (40,6) |
| Temperatura diària mínima °C (°F) | −25,2 (−13,4) | −22,5 (−8,5) | −14,8 (5,4) | −4,9 (23,2) | 2,6 (36,7) | 9,3 (48,7) | 12,4 (54,3) | 9,7 (49,5) | 3,8 (38,8) | −3,1 (26,4) | −13,9 (7) | −21,5 (−6,7) | −5,7 (21,7) |
| Precipitació total mm (polzades) | 27,1 (1,1) | 19,4 (0,8) | 18,7 (0,7) | 30,2 (1,2) | 42,9 (1,7) | 52,6 (2,1) | 61,1 (2,4) | 60,4 (2,4) | 51,9 (2) | 45,9 (1,8) | 42,5 (1,7) | 36,6 (1,4) | 489,3 (19,3) |
| Font: Погода и климат Енисейск ||||||||||||||

## Administració

Ienisseisk és el centre administratiu del districte de Ienisseisk, encara que administrativament no en forma part i està incorporat al territori de la ciutat de Ienisseisk i aquest incorporat a l'ókrug urbà de Ienisseisk.
Compta amb un aeroport.
# Patrick McCue

Patrick Aloysius "Paddy" McCue (Petersham, Sydney, 24 de juny de 1883 - Sydney, 10 de setembre de 1962) va ser un jugador de rugbi a 15 i rugbi a 13 australià que va competir amb la selecció d'Austràlia a començaments del segle xx.
El 1908 va ser seleccionat per jugar amb la selecció d'Austràlia de rugbi a 15 que va prendre part en els Jocs Olímpics de Londres, on guanyà la medalla d'or. A la dècada de 1930 va ser entrenador del St. George Rugby Union Club.

## Bibliografia

* Whiticker, Alan & Hudson, Glen (2006) The Encyclopedia of Rugby League Players, Gavin Allen Publishing, Sydney
* Andrews, Malcolm (2006) The ABC of Rugby League Austn Broadcasting Corpn, Sydney

## Referències

* ↑ «Paddy McCue Olympic Results». sports-reference.com. Arxivat de l'original el 22 de gener 2016. [Consulta: 9 maig 2017].
* ↑ The Referee, Sydney (5/8/1937) "The Secrets of St. George's Revival"
# Un assassí una mica especial

Un assassí una mica especial (títol original: Grosse Pointe Blank) és una comèdia negra cinematogràfica estatunidenca dirigida per George Armitage, estrenada el 1997 i protagonitzada per John Cusack i Minnie Driver. Ha estat doblada al català.

## Argument

Mentre que els seus camarades de classe són gent respectable, Martin Blank ha fet fortuna com a assassí a sou. Però l'ofici esdevé cada cop menys interessant i sense futur. De retorn a Grosse Pointe per acabar un contracte i presenciar la festa dels antics alumnes del col·legi, es troba cara a cara amb un assassí a sou rival.

## Repartiment

* John Cusack: Martin Q. Blank
* Minnie Driver: Debi Newberry
* Alan Arkin: Dr. Oatman
* Dan Aykroyd: Botiguer
* Joan Cusack: Marcella
* Hank Azaria: Steven Lardner
* K. Todd Freeman: Kenneth McCullers
* Jeremy Piven: Paul Spericki
* Mitch Ryan: Bart Newberry
* Michael Cudlitz: Bob Destepello
* Benny Urquidez: Felix La PuBelle
* Duffy Taylor: Ultimart Carl
* Audrey Kissel: Arlene
* Carlos Jacott: Ken
* Brian Powell: Husky Man
* Ann Cusack: Amy
* D.V. DeVincentis: Dan Koretzky
* Barbara Harris: Mary Blank
* Wendy Thorlakson: Melanie, la criada
* Belita Moreno: Mme Kinetta
* Patrick O'Neill: Nathaniel
* Jenna Elfman: Tanya
* Steve Pink: Terry Rostand
* K. K. Dodds: Tracy
* Traci Dority: Jenny Slater
* Doug Dearth: Eckhart

## Referències

* ↑ «Un assassí una mica especial». esadir.cat.
* ↑ «Grosse Pointe Blank». The New York Times.

## Enllaços externs

* Un assassí una mica especial a Goita què fan, ara!
# Ralph Barton Perry

Ralph Barton Perry (Poultney, Vermont, 3 de juliol de 1876 − Boston, Massachusetts, 22 de gener de 1957) va ser un filòsof estatunidenc.
Es va educar a Princeton i a la Universitat Harvard. Va ser professor de filosofia durant tres anys a les escoles Williams i Smith, va ser instructor (1902-1905), professor ajudant (1905-1913), professor (1913-1930) i professor de filosofia a la càtedra Edgar Pierce (1930-1946). Va ser president de la divisió oriental de l'American Philosophical Association en el curs 1920-1921.
Deixeble de William James, publica l'obra Essays in Radical Empiricism el 1912, Perry va esdevenir un dels líders del moviment del New Realisme.
Perry va advocar per una teoria naturalista del valor i una teoria neorealista de la percepció i el coneixement. Va escriure una cèlebre biografia de William James, que va guanyar el Premi Pulitzer de Biografia o Autobiografia el 1936, i va procedir a una revisió del seu enfocament crític respecte al coneixement natural. Com a membre actiu d'un grup de filòsofs neorealistes americans, va elaborar al voltant de 1910 el programa del nou realisme. No obstant això, aviat es va allunyar de l'ontologia moral i espiritual, i es va dirigir a una filosofia de la desil·lusió. Perry va ser un defensor de la democràcia militant: en les seves paraules "total, però no totalitària".

## Obres fonamentals

* The Moral Economy (1909), Nova York: Charles Scribner's Son
* The Approach to Philosophy (1905), Nueva York, Chicago y Boston: Charles Scribner's Son

## Referències

* Gifford Lectures Arxivat 2011-09-14 a Wayback Machine.
* Biografia
# Carrer dels Canonges

El carrer dels Canonges és un carrer de notable valor situat al nucli antic, paral·lel al Carrer Major, de la ciutat pirinenca de la Seu d'Urgell (Alt Urgell). És el carrer més antic de la ciutat i el seu valor és donat per formar un conjunt que forma una obra compacta i harmònica. Per la proximitat de la Catedral abans s'anomenava carrer de Santa Maria i tenia forma de L. Tot i que el carrer no ha sofert canvis estructurals, el segment més petit de la L ha mantingut el nom de Santa Maria mentre que el segment més llarg fou anomenat carrer dels Canonges.
Un dels mercats de la ciutat duu el seu nom, el Mercat Medieval dels Canonges.

## Descripció

Gairebé tot és porticat a dues bandes, format per arcs de mig punt i apuntats. Hi ha quatre edificis força característics: Cal Botxí, on hi havia unes plaques de fusta amb una destral i un piló; Ca l'Armenter, de pedra amb finestrals gòtics geminats i un portal apuntat amb escuts de mitja lluna invertits; Cal Roger, hi havia les antigues cases dels canonges, amb portal gòtic i ornamentada amb les petxines dels pelegrins del camí de Sant Jaume; i Cal Silvestre, d'estil noucentista amb balcons de forja.

### Ca l'Armenter

Edifici de pedra, amb finestrals gòtics geminats i portal apuntat amb escuts de mitja lluna invertits, el ràfec del teulat és sostingut per bigues treballades i acabades amb figures.

### Cal Botxí

Actualment és un edifici molt reformat, però els seus orígens els hem de cercar en l'època medieval. Té quatre plantes, la inferior porticada, està inclosa dins del conjunt del carrer, que té les dues borreres gairebé totalment porticades. Aquesta casa, com el seu nom indica, era la residència del botxí, fins no fa gaire anys hi havia unes plaques de fusta amb una destral i un piló.

### Cal Rogé

Actualment és un edifici d'habitatges particulars, però antigament hi havia les antigues cases canonicals. Té un portal gòtic, ornamentat amb petxines dels pelegrins de Sant Jaume.

### Cal Silvestre

Edifici d'origen medieval actualment molt modificat. Consta de quatre plantes, l'última totalment refeta. Està construïda amb carreuons, encara que els angles són reforçats amb carreus grossos i relativament tallats. El primer pis té un porxo seguint el caràcter porticat del carrer.

## Referències

* 1 2 «La Seu d'Urgell: Els monuments». GGCC. L'Enciclopèdia. Arxivat de l'original el 2015-09-24. [Consulta: 14 maig 2012].
* ↑ «Ca l'Armenter». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 15 maig 2012].
* ↑ «Cal Botxí». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 15 maig 2012].
* ↑ «Cal Rogé». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 15 maig 2012].
* ↑ «Cal Silvestre». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 15 maig 2012].
# Tom Richards

Thomas "Rusty" James Richards MC (Nova Gal·les del Sud, 29 d'abril de 1882 - Brisbane, 25 de setembre de 1935) va ser un jugador de rugbi australià que va competir amb la selecció d'Austràlia a començaments del segle XX com a tercera línia.
Va ser un jugador destacat a la seva època, i el primer Wallabie que jugà pels British and Irish Lions. En record seu existeix la Copa Tom Richards. Des del 2015 és membre de l'Australian Rugby Union Hall of Fame.
La seva família arribà a Austràlia durant la febre de l'or. Des de petit jugà a rugbi. Entre 1899 i 1905 jugà als Queensland Reds, moment en què marxà amb la seva família a Sud-àfrica. Allà jugà amb els Golden Lions i descobrí el plaer de viatjar pel món. El seu darrer club va ser el Stade Toulousain, tot i que se sap que posteriorment jugà a rugbi a Suïssa.
El 1908 fou seleccionat per jugar amb la selecció d'Austràlia de rugbi a 15 que va prendre part en els Jocs Olímpics de Londres, en què guanyà la medalla d'or.
Va ser seleccionat pels British and Irish Lions per la Gira que van fer a l'Argentina i Sud-àfrica el 1910, formant part de l'equip que s'hauria d'enfrontar als Springboks.
Iniciada la Primera Guerra Mundial, s'allistà en la Primera Força Imperial Australiana l'agost de 1914 i marxà amb la seva divisió a Egipte. Inicialment exercí com a portalliteres, però el març de 1916 va ser nomenat soldat de primera classe, moment a partir del qual aniria ascendint fins a tinent. Fou condecorat pels seus serveis.
Un cop finalitzada la guerra no tornà a jugar a rugbi.

## Referències

* ↑ «Tom Richards Olympic Results». sports-reference.com. Arxivat de l'original el 2 d’octubre 2015. [Consulta: 9 maig 2017].
* ↑ Tom Richards ESPN
# Sérévillers

Sérévillers és un municipi francès, situat al departament de l'Oise i a la regió dels Alts de França. L'any 2007 tenia 114 habitants.

## Demografia
### Població

El 2007 la població de fet de Sérévillers era de 114 persones. Hi havia 47 famílies de les quals 13 eren unipersonals (13 dones vivint soles i 13 dones vivint soles), 17 parelles sense fills, 13 parelles amb fills i 4 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 56 habitatges, 43 eren l'habitatge principal de la família, 10 eren segones residències i 2 estaven desocupats. Tots els 56 habitatges eren cases. Dels 43 habitatges principals, 35 estaven ocupats pels seus propietaris, 7 estaven llogats i ocupats pels llogaters i 1 estava cedit a títol gratuït; 5 tenien tres cambres, 12 en tenien quatre i 26 en tenien cinc o més. 40 habitatges disposaven pel capbaix d'una plaça de pàrquing. A 21 habitatges hi havia un automòbil i a 16 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Sérévillers el 2009. :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 0 |
| 0 | 80 a 84 | 4 |
| 4 | 75 a 79 | 4 |
| 0 | 70 a 74 | 0 |
| 4 | 65 a 69 | 4 |
| 4 | 60 a 64 | 4 |
| 0 | 55 a 59 | 0 |
| 4 | 50 a 54 | 4 |
| 0 | 45 a 49 | 4 |
| 4 | 40 a 44 | 4 |
| 4 | 35 a 39 | 0 |
| 4 | 30 a 34 | 0 |
| 0 | 25 a 29 | 0 |
| 4 | 20 a 24 | 8 |
| 8 | 15 a 19 | 4 |
| 0 | 10 a 14 | 4 |
| 4 | 5 a 9 | 4 |
| 4 | 0 a 4 | 0 |

## Economia

El 2007 la població en edat de treballar era de 63 persones, 50 eren actives i 13 eren inactives. De les 50 persones actives 48 estaven ocupades (25 homes i 23 dones) i 2 estaven aturades (2 homes). De les 13 persones inactives 1 estava jubilada, 6 estaven estudiant i 6 estaven classificades com a «altres inactius».

### Activitats econòmiques

L'únic establiment que hi havia el 2007 era d'una empresa de comerç i reparació d'automòbils.
L'any 2000 a Sérévillers hi havia 7 explotacions agrícoles.

## Equipaments sanitaris i escolars

El 2009 hi havia una escola maternal integrada dins d'un grup escolar amb les comunes properes formant una escola dispersa.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* Résumé statistique Fitxa resum de dades estadístiques de Sérévillers a l'INSEE.
* Évolution et structure de la population Fitxa amb el detall de dades de Sérévillers a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Vacances (pel·lícula de 2015)

Vacances (en anglès, Vacation) és una pel·lícula de comèdia i d'aventures dels Estats Units, dirigida i escrita per John Francis Daley i Jonathan Goldstein. És protagonitzada per Ed Helms i Christina Applegate.
És part de la saga de Per fi ja són vacances (National Lampoon's Vacation) (1983), que inclou les seqüeles Les vacances europees d'una família americana (1985), Vacances de Nadal d'una boja família americana (1989), Vegas Vacation (1997) i Hotel Hell Vacation (2010), i es va estrenar el 2015. Ha estat doblada al català.

## Argument

Rusty Griswold (Ed Helms), seguint els passos del seu pare (Chevy Chase), decideix sorprendre la seva esposa Debbie (Christina Applegate) i els seus fills James (Skyler Gisondo) i Kevin (Steele Stebbins) amb un viatge per tots els Estats Units.

## Repartiment

* Ed Helms com a Russell «Rusty» Griswold
* Christina Applegate com a Debbie Griswold, esposa de Rusty.
* Skyler Gisondo com a James Griswold, fill gran de Rusty i Debbie.
* Steele Stebbins com a Kevin Griswold, fill jove de Rusty i Debbie.
* Leslie Mann com a Audrey Griswold, germana de Rusty.
* Beverly D'Angelo com a Ellen Griswold, mare de Rusty i Audrey.
* Ron Livingston com a Ethan, rival de Rusty.
* Chris Hemsworth com a Stone Crandall, marit d'Audrey.
* Chevy Chase com a Clark Griswold, pare de Rusty i Audrey.
* Charlie Day com a Txad, guia del riu.
* Catherine Missal com a Adena, el nou interès amorós de James.
A més, Elizabeth Gillies, Norman Reedus, Keegan-Michael Key i Regina Hall hi interpreten papers menors com a Heather, una noia de la germanor; un camioner; i els amics de la família, Jack i Nancy Peterson; respectivament.
Tim Heidecker, Nick Kroll, Kaitlin Olson i Michael Peña hi interpreten policies dels estats de Utah, Colorado, Arizona i Nou Mèxic, respectivament.
La model Hannah Jeter hi fa un cameo com a conductora d'un Ferrari vermell i David Clennon, Colin Hanks, Ryan Cartwright i John Francis Daley hi apareixen en petits cameos al llarg de la pel·lícula interpretant a Barry, Jake, Terry i Robert, respectivament.

## Referències

* ↑ www.rsbmedia.com, RSB Media - Sincroguia TV. «Vacances» (en castellà). Expansión. [Consulta: 19 agost 2020].
* ↑ Farber, Stephen. «'Vacation': Film Review». The Hollywood Reporter, 27-07-2015. Arxivat de l'original el 8 desembre 2017. [Consulta: 1r juny 2017].
# Digi Communications

Digi Communications NV, també coneguda com a DIGI Group, és un holding de telecomunicacions romanès, que també té negocis a Espanya, Itàlia, Portugal i Bèlgica. L'empresa té la seu legal actual als Països Baixos i la seu de gestió efectiva a Romania. Digi va ser fundada per Zoltán Teszári, qui n'és l'accionista majoritari, i cotitza a la Borsa de Bucarest des del 16 de maig de 2017.
El 2019, Digi tenia una quota de mercat del 51% a Romania i la gran majoria dels seus subscriptors estan connectats per fibra, un procés que es va iniciar el 2006. Això ha tingut una contribució important a l'estatus de Romania com a país amb una de les velocitats d'Internet de banda ampla fixa més altes del món.
El 2023, Digi Group va ampliar les xarxes de fibra a Espanya per cobrir més de 8,7 milions de llars. A Romania, la companyia va mantenir un ritme ràpid en el desplegament del 5G i també va introduir els serveis 5G a Espanya. Els ingressos i altres ingressos van augmentar un 13% fins als 1.700 milions d'euros, mentre que les RGU a Romania i Espanya van créixer un 15%, assolint els 23,8 milions d'unitats, i l'EBITDA ajustat va augmentar fins als 592 milions d'euros.

## Referències

* ↑ «Akamai's state of the internet report Q3 2014». akamai.com, 2014.
* ↑ «Global Speeds March 2020». speedtest.net, 01-03-2020.
* ↑ «The Countries with the Fastest Internet». statis.com, 10-05-2019.

## Enllaços externs

* Digi Communications - Lloc web oficial